रेप के बाद हत्या का शक; संदिग्ध आरोपी ने भी किया सुसाइड
18 year old girl's body found in Mumbai's hostel suspect commits suicide; मुंबई के एक गर्ल्स हॉस्टल में मंगलवार शाम को एक 18 साल की लड़की की लाश मिली। पुलिस को शक है कि रेप के बाद लड़की की हत्या की गई।
मुंबई के एक गर्ल्स हॉस्टल में मंगलवार शाम को एक 18 साल की लड़की की लाश मिली। पुलिस को शक है कि रेप के बाद लड़की की हत्या की गई। पुलिस इस मामले में हॉस्टल के एक चौकीदार को संदिग्ध आरोपी मान रही थी, जो घटना के बाद फरार हो गया था। 
बाद में उस संदिग्ध आरोपी ने भी ट्रेन के सामने छंलाग लगा कर सुसाइड कर ली। पुलिस को चरनी रोड रेलवे ट्रैक के पास उसकी लाश मिली। 
पुलिस को गला घोंटने के निशान दिखे
मीडिया रिपोर्ट्स के मुताबिक, लड़की अकोला की रहने वाली थी। वह बांद्रा के एक कॉलेज में पढ़ती थी और पार्ट टाइम जॉब भी करती थी। वह मरीन ड्राइव में एक सरकारी हॉस्टल में चौथे फ्लोर पर रूम लेकर रहती थी।
मंगलवार को युवती के रूम पर ताला लगा हुआ था, लेकिन उसने रजिस्टर में बाहर जाने की एंट्री नहीं की थी। ऐसे में हॉस्टल के कर्मचारियों को शक हुआ। उन्होंने खिड़की से उसके कमरे में झांककर देखा तो फर्श पर लड़की की लाश दिखी। 
उन्होंने तुरंत पुलिस को इसकी जानकारी दी। पुलिस को लड़की के शरीर पर गला घोंटने और सेक्सुअल असॉल्ट के निशान दिखे। शव को पोस्टमॉर्टम के लिए भेज दिया गया है।
CCTV फुटेज देखने के बाद हुआ चौकीदार पर शक
CCTV फुटेज देखने के बाद पुलिस को हॉस्टल के चौकीदार प्रकाश कनौजिया पर शक हुआ। पुलिस ने उसके खिलाफ रेप और मर्डर का केस दर्ज कर उसकी तलाश शुरू कर दी। बाद में पुलिस को रेलवे ट्रैक के पास उसकी लाश मिली। मीडिया रिपोर्ट के मुताबिक, आरोपी की उम्र 33 साल थी। वह शादीशुदा था और मुंबई के कोलाबा में रहता था। 